Soproni borvidék 
Közösségi média etikai kódex

I.
A Soproni borvidék közösségi médiafelületeinek célja és hivatása a legmagasabb szinten népszerűsíteni és képviselni a Soproni borvidék ügyét, különös tekintettel annak szakmai hírnevére, társadalmi megbecsültségére, védelmére és képviseletére. Ennél fogva kiemelkedően magas, az átlagos gyakorlatot meghaladó szakmai-etikai elvárásoknak kell megfelelnie valamennyi közzétett tartalomnak. A Soproni borvidék közösségi médiafelületeket érintő Etikai Kódexe ezen célkitűzéseknek és elvárásoknak a rendezett gyűjteménye, amellyel a vonatkozó hatályos jogszabályokat, szakmai, kommunikációs- és tartalmi szempontokkal kívánja kiegészíteni.

Az Etikai Kódex (a továbbiakban: Kódex) összeállításakor figyelembe vételre került, hogy annak érvényessége a Soproni borvidék egész területére, borászokra, szőlészekre, valamint a kapcsolódó, a borvidék közösségi médiafelületein megjelenni szándékozó kapcsolódó piaci szegmensekre, azok szereplőire is kiterjed, és a Kódex célkitűzéseinek és elvárásainak az érvényesülését a borvidéken túl, a turisztikai régió minden területén kívánatosnak tartja.

A közösségi média a kommunikáció minden fajtáját és bármilyen jellegű információk és tartalmak közzétételét jelenti az interneten, illetve a közösségi informatika minden formáját. A közösségi platformok számos különböző formában léteznek, mint blogok és mikroblogok (pl. Twitter, Tumblr), tartalommegosztó közösségek (pl. YouTube), a közösségi vagy szakmai hálózatépítő oldalak (pl. Facebook, LinkedIn), a fórumokat és vitaoldalak (pl. Whirlpool, Google Groups, stb.), online enciklopédiák (pl. Wikipédia) és a virtuális játék- és közösségi világok (pl. World of Warcraft, Second Life, stb.).
A borvidéki közösségi oldalak esetében bizonyos normákhoz kell ragaszkodni, amikor a belső és külső kommunikáció tartalmáról és módjáról van szó. Az internetre kerülő tartalmak létrehozása előtt át kell gondolni a kapcsolódó kockázatokat és hozadékokat. Nem kerülhet fel semmilyen tartalom, amely káros hatással van a borvidék megítélésére, teljesítményére, a borvidéken élőkre, tevékenykedőkre, az ide látogatókra vagy. Nem tűrjük a diszkriminatív megjegyzéseket, a zaklatást, az erőszakkal való fenyegetést és a hasonló helytelen vagy törvénysértő viselkedési formákat, továbbá bizalmas információk közzétételét.

A szabályzat be nem tartása letiltást, jogi eljárást vonhat maga után. Az etikai szabályok megsértése akkor is megvalósulhat, ha az adott cselekmény nem ütközik tételes jogszabályba, vagy annak jogi szankcionálása valamely okból elmarad.


II.
A Borvidéki közösségi médiafelületek működésének alapelvei a minőség, a hitelesség és a tisztesség, a Soproni borvidék borainak összessége ügyének szolgálatában. Ennél fogva a jelen Kódex értelmezése és alkalmazása során az itt és ezt követően meghatározott alapelveket kell vezérfonalként tekinteni.

A Soproni borvidék közösségi médiafelületei  a borvidék független reklámozását, megismertetését, szolgálja, az itt tevékenykedő szőlész-borász szakma, a kapcsolódó turisztikai-, piaci-, intézményi- és állami szereplők tevékeny részvételén keresztül.  A médiafelületeken érdekvédelmi és politikai kérdések nem tárgyalhatók, azokban állás nem foglalható.

Kerülni kell továbbá, az olyan megnyilatkozások, fényképek, videók és hanganyagok közzétételét, amelyek ésszerű megítélés alapján rosszindulatúnak, obszcénnek, fenyegetőnek vagy félelemkeltőnek tekinthetők, amelyek becsmérlők bármely társadalmi csoportra nézve, illetve amelyek zaklatást jelenthetnek. Az ilyen viselkedésre példa, ha egy bejegyzés szándékosan igyekszik valakit rossz fényben feltüntetni, vagy ha egy bejegyzés hozzájárulhat az ellenséges hangulatú környezet kialakításához faji, nemi, nemzetiségi vagy származási, vagyoni osztályi, vallási, életkori, fogyatékossági, családi állapoti, szexuális orientációs vagy nemi identitási, politikai beállítottsági alapon, vagy bármely egyéb állapot alapján, amelyet a vonatkozó jogszabály véd.

Nem osztható meg üzleti titkok és a magánjellegű információk, melyek közé tartoznak a folyamatok, termékek, szolgáltatások, eljárások és technológiák kifejlesztésével kapcsolatos adatok és a nem nyilvános pénzügyi eredmények. Ne tehető közzé árazási, pénzügyi vagy operatív információ, belső jelentés, szabályzat, eljárás  és más belső, üzleti jellegű, bizalmas információ ezen kívül az ügyfelek és a beszállítók nem nyilvános, bizalmas adatai.

A borvidék nevében csak felhatalmazott szóvivők járhatnak el, valamint az általuk felhatalmazással bíró személyek, szervezetek.

A közösségi oldalak működtetése során a Soproni borvidék borainak hosszú távú érdekeit szolgáló, annak piaci eredményeit növelő, a térség kulturális értékeit megtartó és gazdagító programok jelenhetnek meg. A hosszú távú érdeket jelenti a fogyasztói igények kielégítése, a szőlő-bor ágazat eltartó képességének fenntartása, a környezet védelme és a bor helyi kultúrában elfoglalt helyének megerősítése.

A Soproni borvidék online felületein, elsősorban a social média platformokon a kimagasló nemzetközi- és hazai elismerésekben részesült borászatok sikerei (pl.: aranyérmes tételek) az érintett borászat kérésére megosztásra kerülhetnek, korlátozás nélkül, emelve a borvidék általános ismertségét, elismertségét és megítélését.
A Soproni borvidék borászatai -akár egyénileg is- évi maximum négy alkalommal a borvidéki online felületeken kérhetik közzétételét olyan eseményeknek, rendezvényeknek, kezdeményezéseknek, amelyek borvidéki hatókörrel bírnak, illetve több borászatot, turisztikai- és gasztronómiai szereplőt is érintenek, vagy ezen szereplők együttműködésének eredményeként jönnek létre. Az ilyen irányú igényt írásban a marketing@soproniborvidek.hu email címre kell jelezni.

A borvidéki közösségi oldalakon történő minden olyan megnyilvánulást, magatartást helytelenít és elítél, amely árt a borvidék nemzetközi- és hazai megítélésének, mely a borvidék piaci helyzetét rontja, kulturális értékeit és hírnevét rombolja. 
Tilos a szerzői vagy személyiségi jogok megsértése, bármely valótlan adatközlés.
Tilos mások erőfeszítéseinek, munkájának, ötleteinek, terveinek kisajátítása, jogtalan felhasználása.
Kerüljük a lobbi-tevékenységet, kivételt képeznek ez alól a borvidék egészére pozitív hatást gyakorló esetek.
A konkrét (forintosított) üzleti ajánlat, reklám a kódex 1. számú mellékletben szabályozott módon jelenhet meg a borvidéki oldalakon.
Minden tartalmat az oldal „rendszergazdája” ellenőriz, engedélyez.
A közösségi marketing tartalom felelősei a megkapott anyagokat a lerövidíthetik, grafikailag egységesíthetik.
Minden hegyközségi tag aktuális információit  küldhet a marketing@soproniborvidek.hu címre,  amik közül minden következő hónap végén,  ki lehet tenni a következő hónap borvidéki eseményeinek gyűjtését. 
Etikátlan minden olyan magatartás, amely az előbbi kívánalmak beteljesülését akadályozza vagy ellehetetleníti. A hegyközség tagjainak a maguk részéről ennek elkerülésére, másoknál pedig ennek megakadályozására kell törekedniük.
Alapérték a kollegialitás, segítőkészség, lojalitás a szakmatársak iránt.
Valamennyi kommunikációs aktivitás során alapkívánalom a jó hírnévhez való jog tisztelete, a jó szándékú magatartás, az egyenlő mérce alkalmazása saját- és mások magatartásának megítélésében.
Kötelező elvárás valamennyi online csatornán a Soproni borvidék ügyének szolgálata.
Információk vagy hírek közzététele, legyen őszinte és pontos, és az esetleges hibák minél gyorsabban kerüljenek kijavításra. A korábbi bejegyzések módosítása nyíltan történjen.
A borra vonatkozó és minden kapcsolódó szakterületen elvárt eredetiség és hitelesség követelménye.
A közösségi kommunikáció további célja a fogyasztói bizalom növelése, elvesztésének megakadályozása.
Különös figyelmet kell fordítani arra, hogy minden termék, az azokkal kapcsolatos promóció a Soproni borvidék jó hírét keltse.
A Soproni borvidék kommunikációját tekintve elvárás, hogy a borászok és szőlészek, valamint a piacok egyéb szereplői esetében is a piaci versenyben méltányosan és etikusan járjanak el,  így tartózkodjanak a nyilvánosság felé tett olyan megnyilvánulásoktól, melyek a fogyasztót befolyásolhatják (rejtett és jelöletlen PR cikkek, bújtatott reklám, stb.)  akár a saját, akár a versenytársak  borai, termékei vagy teljesítménye tekintetében.
A borvidéki kommunikáció szem előtt tartja a piaci verseny tisztességes és korrekt gyakorlását, értéknek ismeri el a pozitív versengést, a jobb teljesítmény érvényesülését, a szavatartó, szerződésszerű magatartás követelményét, a hiteles tájékoztatást.
A reklámok terén is tartózkodik a túlzástól, negatív reklámtól. 
Humanista és slow borvidékként kommunikációs cél a fogyasztó korrekt döntésének megalapozása. Az emberi értékek és a környezet védelmének, anyag-, energiatakarékosság, környezet-szennyezés kerülésének, a hulladékok újrahasznosítására való törekvésnek hangsúlyozása a kommunikációs tevékenység során.

III. 
Az Etikai Kódex hatálya a Soproni borvidék hivatalos, online közösségi oldalain megjelenő tartalmakra, terjed ki. 
Az Etikai Kódex alkalmazandó minden, a Soproni borvidék közösségi online felületeit érintő etikai vitákban is, amennyiben a bepanaszolt és Etikai Kódexnek magát aláveti. Etikai vétség, panasz esetében a Soproni Borvidék Hegyközségének választmánya jogosult dönteni, illetve büntetést kiszabni.

IV. 
Etikai szankciók, az etikai vétség súlyához és a magatartás felróhatóságának mértékéhez igazodva az az alábbi büntetéseket alkalmazhatók:

   · figyelmezetés,
   · megrovás,
   · legfeljebb  huszonnégy  (24)  hónapra szóló felfüggesztés,
   ·  kitiltás

Sopron, 2023. szeptember 18.

1. melléklet
A Soproni borvidék közösségi oldalainak reklámcélra való igénybevételének szabályozása.
· A szabályozás kiterjed a Soproni borvidék összes hivatalos közösségi platformjára, a kőszegi és vaskeresztesi borvidéki rész saját közösségi oldalainak kivételével.
· A közösségi oldalakat reklámcélra a következő szereplők vehetik igénybe:
· hegyközségi tagok
· a borvidék tevékenységéhez kapcsolódó, azt segítő, támogató, kiegészítő magánszemélyek vagy vállalkozások
· A közösségi oldalainkon közzétehető tartalmak:
· borászatok hirdetései
· termékek reklámozása
· szolgáltatások, rendezvények reklámozása
· imázsfilmek, imázsépítő tartalmak
· közvetlen borászati tevékenységet nem folytató vállalkozások hirdetései:
· a borvidékhez kapcsolódó szolgáltatások (turizmus, vendéglátóipar, rendezvény) reklámozása
· Hirdetési lehetőséget minden szereplő legfeljebb havi három alkalommal vehet igénybe.
· A hirdetéseknek meg kell felelniük az etikai kódexben foglalt egyéb feltételeknek.
· A közösségi oldal kezelője jogosult a hirdetéseket tartalmilag és formailag ellenőrizni, javításukra javaslatot tenni. Hirdetést csak a közösségi oldal kezelője és a hirdető beleegyezése esetén lehet publikálni. Vitás esetben a hegyközség elnöke mediál, illetve végső esetben dönt a publikálásról, vagy annak megtagadásáról.
· A hirdetéseket a közösségi oldalakon lehetőség van fizetett hirdetésként is közzétenni. Ez esetben ennek költségeit a hirdető fizeti. Fizetett hirdetés maximális időtartalma 10 nap.
· A hirdetők felé az elszámolás havi egy alkalommal történik.
· A hirdetések díját a Soproni Borvidék Fejlesztéséért Nonprofit Kft. számlájára kell számla ellenében utólagosan befizetni.
· A borvidék tevékenységéhez kapcsolódó, azt segítő, támogató, kiegészítő szervezetek hirdetései esetében viszonossági alapon a fizetendő díjtól a hegyközség elnökének döntése alapján el lehet tekinteni.
· Több szereplő közös hirdetése esetén (pl. közös rendezvény, akció, promóció) az aktuális díjszabás áraiból 50% kedvezmény adható, mely nem vonatkozik a fizetett hirdetések költségeire.
· A díjak kizárólag a közzétételre vonatkoznak, nem tartalmazzák posztok, videóanyagok, szövegeinek, grafikai munkáinak elkészítését, szerkesztését, valamint közösségi oldalak felé fizetendő egyéb díjakat.
· A hirdetésekért fizetendő díjakat a Soproni Borvidék Hegyközsége állapítja meg és teszi közzé.
2023. március 1.-től érvényes díjak:
	Hirdetés típusa
	Hegyközségi tagoknak
	Külső hirdetőknek

	Facebook, Instagram posztok
	3000 Ft+ ÁFA/ alkalom
	6000 Ft+ ÁFA/ alkalom

	YouTube videó közzététele
	5000 Ft+ ÁFA/ alaklom
	10000 Ft+ ÁFA/ alkalom

	Fizetett Facebook, Instragram hirdetések (a fizetett hirdetés díján felül)
	4000 Ft+ ÁFA/ alkalom
	8000 Ft+ ÁFA/ alkalom



